Hamarosan büntethetik a maszk nélkül utazókat a helyi buszokon
Október 22-től pótdíjat kell fizetnie a szabálysértőknek.
A kormány szigorította a járványügyi készültségi időszak szabályait és új rendelkezéseket is bevezetett.

A kormányrendelet értelmében a közösségi közlekedési eszközökön orvosi, munkavédelmi, illetve textil vagy más anyagból készült maszk viselése kötelező olyan módon, hogy az az orrot és a szájat folyamatosan elfedje. A maszkviselést a szabályozás értelmében a Tüke Busz Zrt. buszvezetői, ellenőrei és bármely más dolgozója is ellenőrizni hivatott. Aki a feltételeknek nem felel meg, azt kizárják az utazásból – írta közleményében a pécsi önkormányzat.

A kormányrendelet kötelezővé tette a szabályokat megszegőkkel szemben más szankciók, legalább pótdíj kiszabását. Mint az a közleményben olvasható, „Pécs önkormányzata is látja a megbetegedések számának meredek emelkedését, és mindennél fontosabbnak tartja a pécsiek életének és egészségének megőrzését”.

Közölték, a szükséges intézkedéseket megtették, de a pótdíj bevezetésére október 22-étől van csak jogszabályi lehetőség. A gyakorlatban ez azt jelenti, hogy egy hónap múlva a fenti szabályozást megszegők a helyszínen 5000 forint pótdíjat kötelesek fizetni.

Fontos, hogy a Tüke Busz Zrt. dolgozói a pótdíj bevezetésééig is alkalmazni fogják a többi szankciót, tehát kizárják az utazásból azokat, akik nem, vagy nem megfelelően hordják az előírt maszkot.

Hivatali ügyintézés – az elektronikus módokat javasolják

A koronavírus-járvány elleni hatékonyabb védekezés érdekében azt javasolják a pécsieknek, hogy a Polgármesteri Hivatalánál történő ügyintézés során elsősorban az elektronikus elérési módokat válasszák. Kérik, hogy a hivatallal való kapcsolatfelvétel érdekében személyesen csak akkor jöjjenek be, ha az ügy jellege, típusa miatt az kizárólag személyesen intézhető.

Azon ügycsoportok tekintetében, ahol ez lehetséges, az érintett szervezeti egység vezetője előzetes időpontfoglalási lehetőséget biztosíthat az ügyfelek számára.

Felhívják továbbá a figyelmet, hogy a Polgármesteri Hivatal valamennyi, az ügyfelek számára nyitva álló helyiségében kötelező az orrot és szájat eltakaró maszk használata.

Szünetel az ügyfélszolgálat a Dél-Komnál

A Dél-Kom Nonprofit Kft. ügyfélszolgálati munkatársa koronavírus-fertőzés gyanúja miatt karanténba került. Mivel a cég számára ügyfeleinek és kollégáinak biztonsága a legfontosabb, ezért a társaság Pécs, Siklósi út 58. szám alatt működő ügyfélszolgálati irodájában várhatóan október 2-ig szünetel a személyes ügyfélfogadás.

Személyes ügyintézés esetén a Pécs, Búza téri ügyfélszolgálatukat vagy vidéki ügyfélképviseleteiket tudják felkeresni. Online a [email protected] email címen, telefonon a 72/805-410-es számon állnak rendelkezésre az ügyfélszolgálati iroda nyitva tartási idejében.
Maszk koronavírus tüke busz